ভারতে কুষ্ঠ ফিরছে। অনেক ঢাকঢোল বাজিয়ে আজ থেকে ১৩ বছর আগে ঘোষণা হয়েছিল— ভারত কুষ্ঠমুক্ত দেশ। সেই ঘোষণাই ভুল প্রমাণিত হচ্ছে সাম্প্রতিকতম তথ্যে। 
এক যুগ পেরিয়ে গেলেও, কুষ্ঠ আক্রান্তের খবর মাঝে মধ্যেই শিরোনাম হয়েছে। তবে বিপদ যে এতটা বোঝা যায়নি।  ২০১৭ সালে অরুণ জেটলি লোকসভার বাজেট অধিবেশনে বলেছিলেন, ২০১৮-র মধ্যে ভারতবর্ষে একজনও কুষ্ঠরোগী থাকবে না। কিন্তু তথ্য অন্য কথা বলছে। ২০১৭ সালেই স্বাস্থ্যমন্ত্রকের রিপোর্টে দেখা যায়, সেই বছর ১৩৪৪৮৫ জন মানুষ নতুন করে কুষ্ঠরোগে আক্রান্ত হয়েছেন। অর্থাৎ প্রতি চার মিনিটে একজন কুষ্ঠ আক্রান্ত হচ্ছেন। 

এক সর্বভারতীয় সংবাদমাধ্যমে প্রকাশিত প্রতিবেদন অনুযায়ী, বিশ্ব স্বাস্থ্য সংস্থা থেকে বার্তা দেওয়া হয়েছে, এই সময়ে সারা পৃথিবীতে যে পরিমাণ কুষ্ঠ ছড়িয়ে পড়েছে, তার ৬০ শতাংশ ভারতেই।    
২০১৭ সালে প্রকাশিত ন্যাশনাল লেপ্রসি ইরাডিকশন প্রোগ্রাম-এর সর্বশেষ তথ্য অনুযায়ী, উত্তর প্রদেশে ১৩,৪৫৬ জন এই মুহর্তে কুষ্ঠ আক্রান্ত। সুবিধাজনক অবস্থায় নেই পশ্চিমবঙ্গও। ৮৫৭৮ জন কুষ্ঠরোগীকে ইতিমধ্যেই চিহ্নিত করা গিয়েছে এ রাজ্যে।
সব মিলিয়ে বর্তমান অবস্থা চিন্তায় ফেলছে স্বাস্থ্য দফতরকে। অরুণ জেটলির ঘোষণা যে ব্যর্থ, তা বলাই বাহুল্য। বিশ্ব স্বাস্থ্যসংস্থা (WHO)-র লক্ষ্য, ২০২০ সালের মধ্যে প্রতি ১০ লক্ষে ১ জন— এই অনুপাতে কুষ্ঠকে নিয়ে আসা। ভারত কি পারবে কুষ্ঠমুক্ত দেশ গড়ে তুলতে, প্রশ্ন থাকছে।